b'\n_START_ARTICLE_\nForum\n_START_PARAGRAPH_\nForum (lat. forum, mn. fora, dobesedno "mesto na prostem") je bil v Starem Rimu sprva naziv za ograjen prostor pred grobom, kasneje pa je dobil ve\xc4\x8d pomenov. V rimskih municipijih in vseh civitas je bil osrednji ve\xc4\x8dnamenski prostor, obkro\xc5\xbeen z javnimi zgradbami in kolonadami, ki je slu\xc5\xbeil predvsem kot javno zbirali\xc5\xa1\xc4\x8de. Bil je nekak\xc5\xa1na rimska prikrojitev in zdru\xc5\xbeitev gr\xc5\xa1ke agore (tr\xc5\xbenice) in akropole. Izraz forum je lahko pomenil tudi sodi\xc5\xa1\xc4\x8de ali razsodi\xc5\xa1\xc4\x8de.\n_START_SECTION_\nJavni prostor\n_START_PARAGRAPH_\nRimski forum je bil odprta tr\xc5\xbenica sredi mesta, obdana s pokritimi hodniki, trgovinami in obrtnimi delavnicami. Manj\xc5\xa1a naselja so imela obi\xc4\x8dajno samo en forum, v velikih mestih pa jih je lahko bilo ve\xc4\x8d. Na vsakem se je trgovalo samo z eno vrsto blaga: na forum boarium z \xc5\xbeivino, na forum olitorium s povrtninami itd.. _NEWLINE_Forum je bil tudi prostran trg, na katerem so se dogajali dru\xc5\xbeabni dogodki, skup\xc5\xa1\xc4\x8dine in sodne razprave, zato je bil v nekem smislu tudi sodi\xc5\xa1\xc4\x8de. Okoli tak\xc5\xa1nih forumov so bila zgrajena sveti\xc5\xa1\xc4\x8da, bazilike, sejne dvorane in podobno, kjer so imeli svoje sede\xc5\xbee tudi banke in menjalnice. Od tovrstnih forumov je najbolj znan Forum Romanum v Rimu. Na njem so bile trgovine, regia, v kateri je po izro\xc4\x8dilu stanoval drugi rimski kralj Numij Pompilij in je kasneje postala sede\xc5\xbe vrhovnega sve\xc4\x8denika, \xc5\xa1tevilna sveti\xc5\xa1\xc4\x8da (Faustine in Antonina, Kastorja,  Saturna, Romula, Vespazijana, Veste), slavoloki zmage (Augustov, Severjev, Tiberijev), bazilike (Emilia, Konstantinova), kurija (dvorana za seje senata, ki jo je zgradil Julij Cezar), rostra itd. Ve\xc4\x8dji del zgradb je bil zgrajen v obdobju cesarstva._NEWLINE_Zadnji spomenik \xe2\x80\x93 steber je na forumu postavil bizantinski  cesar Fokas leta 608. V srednjem veku je bil del zgradb prenamenjen v cerkve (kurija ob cerkvi Sant\'Adriano), del v utrdbe, del zgradb pa je propadel. Prva izkopavanja na rimskem forumu so se za\xc4\x8dela \xc5\xbee leta 1803. _NEWLINE_Poleg Foruma Romanuma so v Rimu svoje forume zgradili tudi Cezar, August, Vespazijan, Nerva in Trajan. Ti forumi so na prostoru med Kapitolom in Kvirinalom. _NEWLINE_Nekaj forumov je bilo odkopanih tudi v provincijskih mestih: Pompejih, Timgadu v Severni Afriki in Celju. Forum v Emoni je bil med sedanjo Igri\xc5\xa1ko in Gregor\xc4\x8di\xc4\x8devo ulico in Slovensko in Rimsko cesto in je v celoti pozidan.\n_START_SECTION_\nSamoupravna ob\xc4\x8dina\n_START_PARAGRAPH_\nForum je v rimski terminologili lahko pomenil tudi samoupravno ob\xc4\x8dino, ki se je razvila iz obcestne tr\xc5\xbenice. Tak\xc5\xa1ni forumi so se vselej imenovali po graditelju ceste ali ustanovitelju ob\xc4\x8dine. Mednje so spadali na primer Forum Julii, sedanji Frejus, Forum Julii, sedanji Cividale/\xc4\x8cedad in Form Cornelii, sedanja Imola.\n_START_SECTION_\nRazsodi\xc5\xa1\xc4\x8de\n_START_PARAGRAPH_\nForum je lahko bil tudi izvoljeno ali imenovano telo, ustanova ali skupina ljudi, poobla\xc5\xa1\xc4\x8dena za ocenjevanje in odlo\xc4\x8danje v zadevah, za katere je bila poobla\xc5\xa1\xc4\x8dena.'